CELEX: C2006/326/128
Language: et
Date: 2006-12-30 00:00:00
Title: Kohtuasi T-299/06: 25. oktoobril 2006 esitatud hagi — Leclercq versus komisjon

30.12.2006   
            
            
               ET
            
            
               Euroopa Liidu Teataja
            
            
               C 326/59
            
         25. oktoobril 2006 esitatud hagi — Leclercq versus komisjon
   (Kohtuasi T-299/06)
   (2006/C 326/128)
   Kohtumenetluse keel: prantsuse
   Pooled
   
      Hageja: Sylvie Leclercq (esindajad: advokaadid S. Rodrigues ja C. Bernard-Glanz)
   
      Kostja: Euroopa Ühenduste Komisjon
   Hageja nõuded
   
               —
            
            
               Tunnistada käesolev hagi vastuvõetavaks;
            
         
               —
            
            
               tühistada komisjoni 27. juuli 2006. aasta otsus osas, milles sellega keeldutakse võimaldamast juurdepääsu hageja taotletud komisjoni dokumentidele;
            
         
               —
            
            
               mõista kohtukulud välja kostjalt;
            
         
               —
            
            
               kohustada kostjat lepinguvälisest vastutusest tulenevalt maksma hagejale 50 eurot päevas alates vaidlusaluse otsuse kuupäevast.
            
         Väited ja peamised argumendid
   Hageja nõuab käesoleva hagiga komisjoni peasekretäri 27. juuli 2006. aasta otsuse tühistamist, millega lükatakse tagasi hageja kordustaotlus saada juurdepääs andmebaasi väljavõttele, mis sisaldab komisjoni teenistujaid puudutavat teavet. Komisjoni keeldumise põhjus oli see, et taotlus läheb kaugemale määruse nr 1049/2001 (1) kohaldamisalast, kuna käesoleval juhul ei ole tegemist juurdepääsu taotlusega institutsiooni käsutuses olevale olemasolevale dokumendile nimetatud määruse tähenduses.
   Hageja esitab oma hagi toetuseks kaks väidet. Esimene väide tuleneb määruse nr 1049/2001 artikli 3 punkti a rikkumisest põhjusel, et komisjon jätab vaidlustatud otsuses andmebaasi “dokumendi” mõiste alt välja. Hageja väidab, et komisjon on sellise väljajätmisega, mida määruses ei ole ette nähtud, teinud ilmse hindamisvea, mis on vastuolus laia tõlgendamisega, mis hageja arvates tuleks mõistele “dokument” määruse nr 1049/2001 kohaselt anda.
   Teine väide tuleneb määruse nr 1049/2001 artikli 4 ja põhjendamise kohustuse rikkumisest, kuna komisjon ei osundanud vaidlustatud otsuses, kuidas taotletud dokumendi avaldamine kahjustab üldisi või erahuve, mis võimaldaks keelduda ühe määruse artiklis 4 sätestatud erandi alusel.
   Hageja väidab, et komisjoni –vastuolu tõttu määrusega nr 1049/2001 väidetavalt ebaseaduslik — käitumine võib olla aluseks komisjoni lepinguvälise vastutuse tekkimiseks EÜ artikli 288 teise lõigu alusel. Hageja nõuab seega komisjoni sellise käitumisega talle tekitatud nii varalise kui mittevaralise kahju hüvitamist.
   
      (1)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, lk 43; ELT eriväljaanne 01/03, lk 331).